**P360/3**

**LUGANDA**

**(Litulica mu Luganda)**

**PAPER 3**

**JULY/AUGUST**

**Essaawa Ssatu**



**ELITE EXAMINATION BUREAU MOCK 2019**

**Uganda Advanced Certificate of Education**

**LUGANDA**

**(Litulica Mu Luganda)**

**OLUPAPULA OLWOKUSATU**

**ESSAAWA: SSATU**

**EBIGOBERERWA:**

* *Olupapula luno lugabanyiziddwamu ebitundu bisatu (3) A, B ne C.*
* *Mu kitundu A, kolamu ekibuuzo* ***kimu.***
* *Mukitundu C namwo kolamu ekibuuzo* ***kimu.***
* *Mu kitundu B, ddamu ebibuuzo nnamba ttaano (5) n’ekirala kimu okuva mu* ***bitontome****.*
* *Byonna awamu ddamu ebibuuzo (4) bina.*

**EKITUNDU A:**

**E.N. KAWERE: ZINUNULA OMUNAKU.**

1. “………………………….” Bannange abajja okubakyalira osiriikirira basiriikirire! Ye obwedda oyagala kuŋŋamba ki?

(i) Ebigambo ebyo bisimbuddwa mu ssuula ki? (Akabonero 1)

(ii) Omwogezi w’ebigambo ebyo omuwandiisi amutwagazisa atya? (Obubonero 5)

(iii) Bubaki obuli mu ssuula omuvudde ebigambo ebyo? (Obubonero 10)

(iv) Agambibwa ebigambo ebyo azimbiddwa atya mu lugero zinunula omunaku. (Obubonero 9)

2. “….. musajja wattu otwagaza ki ajja atulondoola? Tukuliiridde ki ekituwondeza?

a) Bantu bameka abali mu mboozi eyo era be baliwa? (Obubonero 4)

b) Nyonnyola embeera ekutuusa ku mboozi eyo. (Obubonero 10)

c) Embeera y’okulondoolwa ebbulukukira etya mu kalibatanya w’o lugero? (Obubonero 11)

**M.B NSIMBI: BWALIBUTAMANYA**

3. Ebintu ebituuka ku bantu ba Nsimbi mu lugero bwalibutamanya biva ku kulemererwa kukozesa mukisa gwabwe. Nyonnyola n’eby’okulabirako. (Obubonero 25)

4. “Obwo bwali busiru bwo! Ensimbi naziggyanga mu nsawo yo nga weebase oba ggwe waziggyangamu n’ozimpa?”

(i) Lambulula embeera eyakulembera ebigambo ebyo. (Obubbonero 8)

(ii) Omwogezi w’ebigambo ebyo atyoboola atya ekitiibwa ky’abantu b’ekikula kye? (Obubonero 17)

**EKITUNDU B: PPULOOZI N’EBITONTOME**

**PPuloozi**

5. Soma ekitundu kino n’oluvannyuma oddemu ebibuuzo ku nkomerero yaakyo.

Omwaka nga gutandika abantu bangi bakola olukalala olw’ebintu bye bagenda okugukoleramu, era ng’abamu bassaako okuzimba ennyumba n’addala e’zamaka.

Wabula wadde ng’olwaleero amayumba agapangisibwa galinnye nnyo mu miwendo naye tekikugasa kuggyayo ssente za bisinensi n’ozimbamu enju eyokusulamu obusuzi ate bizinensi n’eggwaawo era n’eggalawo.

Topapa kuzimba nju ya kusulamu nga tolina mulimu. Abagagga bangi nnyo abasanga basula mu nnyumba ntono nga tezigya mu bitiibwa byabwe, Oluusi weewuunya naye ng’ekibakozesa kino basinga kwagala kumala kutereeza mulimu olwo ne balowooza we basula.

Wano ewaffe oli olutandika okukola, ky’asooka okulowooza kwe kuzimba enju ey’okusulamu era tulina abaana abato naddala abakamala okusoma ne bafuna emirimu emirungi, abazimbye ennyumba maaso galikwoleka nga zino zitutte buwumbi. Wabula ekikwewuunyisa olumugoba ku mulimu ng’enju agitunda. Ezisinga zirema n’okumalirizibwa era bazitunda tezinnaggwa.

Ekinnuma w’atundira, kuba aba alina ebizibu bingi atunda apapa era tasobola kufunamu ssente ze yateekamu. Ennyumba ezo z’olaba zitwala sente nnyingi nnyo okuzimba ate wano w’ozimbira, enju esanyusa nga buli kirungi oba oyagala bakiteekemu osobole okuba n’obulamu obulungi obukweyagaza era banno bakuwaane nga bw’oli owamaanyi. Naye bwoba teweenywezezza osobola okumalawo ssente ezibadde mu mulimu oba ziyite (capital) ate n’olya n’amabanja ku kyalo n’awalala nga buli akulaba akubanja kino kikumalako emirembe n’ekitiibwa

Abavubuka bangi abafunye amabanja, ate nga bakafuluma mu yunivasite, kyokka nga amabanja gano gakugula mmotoka, n’okugula amayumba oba kale okwezimbira agaabwe. Kyokka bano beesanga balina **okukyusa** omulimo nebesanga nga tebasobola kusasula Bbanka n’emaliriza nga ebiwambye. Olwo bambi abavubuka ne bafiirwa obudde, olw’ebbanga lyamaze ng’asasulako ekyo kyasobodde.

Gye buvuddeko waliwo omugagga omu mu Kampala wano eyagula Bbanka eyali esinga amaanyi wano mu Yuganda. Bank eno yalina eby’obugagga butitimbe by’omanyi naddala ebizimbe era yalina ekizimbe eky’amaanyi nga kye kimu ku bisinga obuwanvu mu Kampala wakati. Ono omugagga era nga musubuuzi wa maanyi bwe yagula kye yasookerako nga tannakola kirala kyonna kwali kutunda ebimu ku bizimbe Bbanka bye yalina era ssente n’aziteeka mu Kapito wa Bbanka eno eyali egudde.

Kati bbanka yaddayo dda ku mutindo weeri era ekola bulungi nnyo wadde ebizimbe ebimu mwekolera ebipangisa ku balala.

Wetwogerera bino bbanka yamazedda okwezimbira amaka gaayo wadde nga yo emaze ebbanga ddene ng’ewola abazimba naye yo ebadde tezimba kuba ebadde tennaba kweteekateeka. Kino kituwa ekyokuyiga.

Abayindi bangi basula mu buyumba butono wano mu Kampala ate nga balina ssente nnyingi ddala lwaki olutuuka wano mu yuganda tebatandika kuzimba? Olwo nno munnange bo baba bakuuma kapito.

Weegendereze, topapa kuzimba nju ey’okusulamu nga tolina mulimu. Omulembe sigwa kweraga wabula okukola obukozi.

**Ebibuuzo**

1. Ekitundu ky’osomye kiwe omutwe ogukituukirako era owe n’ensonga lwaki gw’olonze? (Obubonero 3)
2. Ekitundu kino kikoze kitya ng’endabirwamu y’omuwandiisi waakyo? (Obubonero 6)
3. Miramwa ki emikulu gy’oyinza okuggya mu mboozi eno? (Obubonero 6)
4. Emboozi eno ensengekeddwa etya? (Obubonero 5)
5. Mpenda ki omuwandiisi z’atemye okututuusaako kyannyumyako. (Obubonero 3)
6. Leeta amakulu g’ebigambo bino wammanga? (Obubonero 2)

* Galikwoleka
* Bakafuluma

**EBITONTOME: MPAAWO KITAKYA**

**6. F.M MASAGAZI**

Soma ekitontome kino n’oluvannyuma oddemu ebibuuzo ku nkomerero yaakyo.

**OMWENGE NGUNYWA NAYE SINYWA!**

Ebintu bingi bye njize ku nsi nga bijja mu bukolaganyi, kubeera na Bantu balala nebwe bataba ba ggwanga, ddiini, ebyange.

Abanywa tunywe, gwo tegwewalwa

Abo b’olaba, bonna olaba banywa?

Bali ku kimu, empaawo yanyuma

Olugikwatako, ng’anyumya kuno, anyumya kuli

N’enkeera ne bukya, ng’era bw’atyo

N’oggula agula, kuba gwakunywa!

Bagunywa batyo kuba gwa nsi

Bakola batyo, kuba musono

Beeyisa batyo, bafune ababeezi

Bali ne bali, batabe emikwano

Tubeera nabo, bayige okubeera

N’abo ab’ennusu, beeyisa batyo.

Mu buwangwa bwa kuno, omwenge mukulu

Gutaba oluganda, guleeta abakyamye

Mu kusinza kw’abaganda, otwenge nga banywa

Okwalula abaana, omwenge mukulu

Omusika ng’atuuzwa, oluseke mu ndeku

Emikolo emirala, ng’otwenge banywa

Okutuusa obuganda, ng’olina kukwata

Wadde nga tonywa!

B’wogenda mu mikwano, ng’otwenge munywa

Munyumya kuno na kuli, nga ggwe tonywa?

Olutuuka mu banywanyi, ng’empaawo mbaka

Nga tulasa, tusimba ng’eno tunywa

Omwenge musono, naye tetunywa!

Omwenge gye banywa, gy’ofuna okusiima

Ogula ddebe, nga bali banywa

N’enkya bwe gutyo, ne luli gutyo.

Bakuloolera lumu, ng’enkya bafumba

Gwe okwata ku ndeku, ng’abanywa banywa

Ofuna agafumba, wadde tonywa!

Oyagala mikwano, ng’ogula ccupa

Okwatako bukwasi, kyokka nga tonywa

Bakusanga ku siteegi, nti oyo bwe tunywa

Bagula kikooti nti, “oyo kimuwe”

Onoonya wa kusenga nti “senga kwetuli”

Ng’ofun’oluganda, wadde nga tonywa?

Okuyiga empisa z’emikwano, olina kunywa

Embeera za banywanyi, oziyiga onywa

olw’okuba okwata, nga naye tonywa

Oziyiga bulungi, kubanga ggwe tonywa

Okuva mu kinywero, nga ddala oyize

Okwo kwe kunywa, nga naye tonywa!

Obukodyo bw’okuyigga, obeera n’ennusu

Obeera n’abaywanyi, abalina ennusu

Ccupa ku ccupa, anti nga ba nnusu

Balaga ku ssente, ng’eno bwe banywa

Bw’ozibeera okumpi, naye ng’otobya

Okwata ku ccupa ng’ennusu ofuna!

**Ebibuuzo**

1. Olukusa lw’omutontomi lulagiddwa lutya mu kitontome kino?(Obbonero 6)
2. Nyonnyola kunzimba ya sitanza mu kitontome kino. (Obubonero 5)
3. Omutontomi asobodde atya okukuuma enneggunda yamaloboozi mu kitontome kino (Obubonero 6)
4. Obutontomi bw’omuwandiisi bulagiddwa butya mu kitontome kino. (Obubonero 5)
5. Nyonnyola amakulu g’ebigambo bino nga bwebikozeseddwa mu kitontome kino. (Obubonero 3)

* Mbaka
* Ofuna agafumba
* N’abanywanyi.

7. Ebitontome bya Masagazi mu mpaawo kitakya biyinza kukyusa bitya enneeyisa y’abantu ababisoma? (Obubonero 25)

**OKOT P’BITEK OMULANGA GWA LAWINO**

**(Kyakyusibwa Abasi kiyimba)**

8. Soma ekitontome kino wammanga n’oluvannyuma oddemu ebibuuzo ebikikwatako.

**OLUGENDO LWE PAGAK LWA NTIISA**

Omwami wange yankyawa

Mbu kubanga ndi mukaafiiri

Akkiririza mu sitaani

Era atamanyi mateeka ga bulamu

Agamba nti ndi wa bulabe nnyo

Eri obulamu bw’abaana baffe,

Kubanga simanyi kwawula kya bulamu

Ku nzikiriza yange ey’obubuze.

Kituufu

Eddagala ly’abazungu erimu lya maanyi,

Naye n’eryAbacholi nalyo lya maanyi.

Abalwadde bawona

Essaawa yaabwe ey’okufa bw’eba tennatuuka

Naye olunaku bwe lukya luti,

Ng’oli wa kulamaga lwe pagak

Tewali asobola kukuwonya.

Eddagala ly’Abazungu n’eryAbacholi

Emisaalaba, Rosalio, obugere bw’emisu,

Ejjembe ly’enkula, n’oluba lwa ggoonya

Byonna tekuli kirina busobozi

Buziba kkubo ery’entiisa

Erigenda e pagak.

Walumbe bw’aba yakunonye

Akukuba bukubi kaama

Era osituka mbagirawo n’ogoberera

Nga teweekubyeko na nfuufu ku butuuliro

Oyinza okuba ng’okutte ngabo mpya

Oba omutabaazi nnantawunyikamu.

Oyinza okuba nga weekwese

Mu kannya k’akawuka akasingayo obutono

Oba ng’oli mu kafo ka nzikiza ey’amaanyi,

Ng’eyo mu mikwesese gy’emmese

Gye ziyonseza abaana baazo,

Oyinza okuba emabega w’ensozi eza **agaro**

Oba mu bire waggulu.

Oyinza okuba nga ggwe muddusi

Kkungwa mu kitundu,

Naye walumbe bw’ajja okukunona

Toba nabuwonero, tosobola kumuwona,

Tewali ayinza kukuwonya

Tewali yali awangudde walumbe.

Walumbe bw’alagira

Aba nga omuzadde omukazi bw’abeera

Ng’agamba abaana be

Anti omuzadde bw’akoowoola

Obwana bujja buddukaddukamu

Kubanga oluusi aba abuwa ntungo

Ezirimu n’omubisi gw’enjuki

Agamba bugambi nti

“Mwana wange jjangu

Ntabiseemu n’omuzigo omucholi?

Kale ani asobala okulwanyisa Walumbe?

Abalubaale Abazungu n’Abacholi

Abasawo abakazi n’abasajja

Bonna balungi era bagezi

Naye amagezi gaabwe

Gakola nnyo

Ng’olunaku terunnakya

Kw’oteekwa okulamagira

Olugendo nnantataliza

Olugendo olw’enkomerero

Olugendo lw’e Pagak.

Bw’oba wakuula ekiryo ky’ensujju,

E Pagak otuuka oli muswavu

Era bajjajjaabo abaakisimba

Bwe bakulaba bakwegaana

Nga naawe bwe wabeegana.

**Ebibuuzo**

1. Omutontomi ali mu mbeera ki era lwaki? (Obuboonero 3)
2. Omuwandiisi asengese atya sitanza eyokusatu? (Obubonero 3)
3. Nyonnyola ku lulimi omuwandiisi lwe yeeyambisizza. (Obubonero 4)
4. Nyonnyola ku nzimba ya vaasi mu kitontome kino. (Obubonero 5)
5. Omuwandiisi ategeezaaki mu mutwe gwa wadde ekitontome kye? (Obubonero 2)
6. Omuwandiisi atusiigidde kifananyi ki ku lugendo lwe Pagak.(Obubonero 4)
7. Nyonnyola amakulu g’ebigambo bino nga bwe bikozeseddwa mu kitontome kino. (Obubonero 4)

* Busobozi
* Butuuliro
* Kkungwa
* Nnantataliza

9. Bw’osoma omulanga gwa lawino tolina kubuusa bya buwangwa maaso.kakasa kino n’ebyokulabirako. (Obubonero 25)

**EKITUNDU C**

**W.KIYINGI: LOZIO Bba Ssesiria**

10. Era okuva olwo amaaso gamulengezza gati. (Enseko) kaakati muli akiraba nti Jane wa mulundi gwe”

a) (i) Ani ayogerwako mu katundu ako era ebigambo bisimbuddwa wa mu muzannyo. (Obubonero 3)

(ii) Nnyonnyola embeera evaako omwogezi okwogera ebigambo ebyo. (Obubonero 3)

b) Ng’oggyeeko oyo ayogerwako waggulu, laga abantu abalala Kiyingi bazimbye nga bw’obalaba amaaso gabalengezza. (Obubonero 19)

11. ……………. (Ate akomawo) nti Mukasa fuluma nga sinnakumalira kasanduuko mu mutwe?

(i) Ebigambo ebyo bisimbuddwa wa mu muzannyo era ani abyogera? (Obubonero 2)

(ii) Omwogezi w’ebigambo ebyo omuwandiisi yalina bigendererwa ki okumuzimba nga bwazimbiddwa mu muzannyo. (Obubonero 10)

(iii) Omwogezi w’ebigambo ebyo aleese atya amakoona mu muzannyo Lozio bba Ssesiriya. (Obubonero 13)

**ELLY .N. KYEYUNE: BEMBA MUSOTA**

12. (a) Menya era onnyonnyole obunkenke mu muzannyo Bemba Musota olage n’ensibuko yaabwo. (Obubonero 12)

(b) Obunkenke bw’olaze mu (a) waggulu omuwandiisi yagenderera ki okubutulaga mu muzannyo gwe? (Obubonero 13)

13. Kati mbasaba okumpa akakisa okugenda okwaniriza omwagalwa waffe.

(a) Ani ayogera ebigambo ebyo era bivudde mu kitundu ki. Eky’omuzannyo? (Obubonero 2)

(b) Bisaanyizo ki ebireetera omwogezi okuyita ayogerwako omwagalwa waffe? (Obubonero 11)

(c) Omwagalwa waffe ayogerwako omuwandiisi omukomekkedeko eby’okuyiga bingi. Nyonnyola n’ebyokulabirako. (Obubonero 12)

**BIKOMYE WANO**