**335/2**

**LUGANDA**

**Paper 2**

**Jul/Aug 2016**

**2 ½ Hours**



**MUKONO EXAMINATIONS COUNCIL**

**Uganda Certificate of Education**

**LUGANDA**

Paper 2

**ESSAAWA BBIRI N’EKITUNDU**

**EBIGOBERERWA**

* *Olupapula luno lugabanyiziddwamu ebitundu bisatu* ***A****,* ***B****, ne* ***C***
* *Ddamu ebibuuzo byonna mu kitundu* ***A*** *ne* ***B****.*
* *Ddamu ebibuuzo* ***bisatu (3)*** *byokka mu kitundu* ***C****, ng’obiggya mu butabo obw’enjawulo*

**EKITUNDU A**

1. Soma ekitundu kino n’oluvannyuma oddemu ebibuuzo ku nkomerero yaakyo.

Abantu bangi nga b’abaganda mw’obatwalidde beebuuza ensonga lwaki omukazi omufumbo bamugaana okuziikibwa ku **kiggya** ky’obutaka bwa bba. Abalala beewuunya okulaba ng’omukazi eyajja okufumbirwa mu ddya ne bw’afiira mu ddya bwe baba bamuziise ku kiggya ky’obutaka bwa bba bamwawula ne batamuziikira ddala wano kumpi n’ekiggya.

Ekintu ekyo kiviira ddala mu nnono y’Abaganda nga ne gye buli eno abaganda abakyagoberera obulungi eby’obuwangwa ensonga eno bakyagigoberera. Kikolebwa bwe kityo si lwa kwagala **kuboola** oba okulumya omuntu yenna, naye ekiggya ekyo kiba kya kika kya musajja eyamuwasa ate nga ekiggya ky’ekika kiteekwa kuziikwako ba kika bokka era ab’omuziro ogumu. Awo nno omukazi bw’afumbirwa mu ddya ne bw’aba aguundiiriddemu asigala ng’akyali mu muziro gwe n’abooluganda lwe ng’ekyo kitegeeza nti okusinziira ku by’obuwangwa **n’ennono** ya Buganda entuufu singa omukazi afiiridde mu ddya tekuba kuboola wabula kye kituufu okugoberera n’okutuukiriza eby’obuwangwa mu kuziika.

Omuganda takkiririza mu kuzaaya musaayi kye baava bassaawo embuga mu kika okulondoola omusaayi bava mu nnyumba, oluggya, olunyiriri, omutuba, essiga era ne beegattira ku mukulu wakasolya ng’ekyo kye kika ekimu era ekirina **omuziro** n’akabbiro. Abantu bwe bafa ab’ekika ekyo bafuba nnyo okuzza omuntu ku butaka bw’ekika kye era kye bava bamwabiza olumbe n’okulonda anaamusikira ng’ava mu musaayi gw’ekika kye ne mu lunyiriri mwasibuka.

Abaganda kye baava basalawo nga bagoberera eby’ennono nti omukazi lwa kufumbirwa naye asigaza obuvunaanyizibwa mu kika kye ku baana ba mwannyina okusingira ddala abawala abamuyita ssenga era abaana abo bamusikira ng’ow’ekika mu musaayi gwabwe. Kyamazima, omukazi obutaziikibwa ku kiggya kya bba kubanga ekiggya ekyo kibaako bassezaala be abaaziikibwa era n’abaliziikibwa ku kiggya ekyo ate ng’aba muko gye bali.

N’olwekyo Abaganda ba leero tufube nnyo okumanya amakulu n’ennono y’eby’obuwangwa bw’Abaganda kubanga buli kye bakola baba n’ekigendererwa mu ngeri ey’obuvunaanyizibwa.

***(Kisimbiddwa mu Entanda ya Buganda nnamba 13, naye nga mulimu ebyongeddwamu; bya Ssentongo Wilson.)***

**Ebibuuzo**

a) Omuwandiisi asinzidde ku ki okuwandiika ekiwandiiko kino? ***(Obubonero 2)***

b) Lwaki omukazi taziikwa ku butaka bwa bba? ***(Obubonero 5)***

c) Abaganda bagoberera madaala ga ngeri ki, okwoleka omusaayi gw’omuntu mu

kika? ***(Obubonero 6)***

d) Nnyonnyola engeri omukazi gy’avunaanyizibwa ewaabwe? ***(Obubonero 2)***

e) Nokolayo olunyiriri lumu olulaga amagezi omuwandiisi g’awa Abaganda. ***(Obubonero 2)***

f) Nnyonnyola amakulu g’ebigamb bino nga bwe bikozeseddwa mu kitundu ky’osomye.

***(Obubonero 4)***

* kiggya
* kuboola
* n’ennono
* omuziro

Ekibuuzo okuva ku (g-j) londako ekisinga obutuufu. ***(Obubonero 4)***

g) Kalombolombo ki akalina okutuukirizibwa okuziika omukazi ewa bba?

1. Kufiira mu ddya
2. Ng’azadde mu ddya
3. Kumuziika walako n’ekiggya
4. Nga muwulize

h) Lwaki omuntu bamwabiza olumbe mu kika?

1. Kukuuma nnono ya kika
2. Kusanyukako
3. Okubala abasigaddewo
4. Kulya mmere.

i) Omukazi abeera ddi omuko?

1. Eri bannyina
2. Eri abaana ba bannyina
3. Ku bussezaala
4. Ng’asikiddwa

j) Ebigambo bino tubiyigira ku ani?

1. Ntanda
2. Ssentoogo
3. Buganda
4. Mukazi

**EKITUNDU B**

*Ddamu nnamba 2(a) ne 2(b)*

2. a) Maliriza engro zino nga bwe zoogerebwa. ***(Obubonero 10)***

1. Akutwala ekiro ………………………………………….
2. Akusuubiza ………………………………………………..
3. Ekijja omanyi ……………………………………………..
4. Kwata n’owaayo …………………………………………
5. Busa bwa mbogo ………………………………………..
6. ………………………………………..y’atera okumaza
7. ……………………………………….. ky’afuna kye yeetuuma.
8. ……………………………………kakuyitabya ow’ebbanja.
9. ………………………………………………..kizaala enkenku.
10. ………………………………………………..tereka muganzi.

b) Nnyonnyola amakulu g’engero zino ag’omunda

1. Akaakyama amasera tekagololekeka, endeku bw’ogigolola emenyeka bumenyesi.
2. Akatano, kazza omukwano
3. Ekiriggwajjo, tekikutunuza ng’alira.
4. Akanaafa, tekawulira ngombe
5. Ajjanjaba omulwadde si y’amusikira.

**EKITUNDU C**

*Ddamu ebibuuzo bisatu (3) byokka ng’obiggya mu butabo obw’enjawulo. Toddamu bibuuzo bisukka kimu ku buli katabo.*

**C. Kalinda: Pawulo Kirimuttu**

*Ddamu nnamba 3(a) oba 3(b)*

3. a) Nnyonnyola embeera ez’enjawulo ez’abantu b’eWabinoga omuwandiisi z’atulaga mu

lugero luno. ***(Obubonero 20)***

***Oba***

b) Laga engeri Pawulo gy’awangulwamu sitaani mu lugero Pawulo Kirimuttu.

***(Obubonero 20)***

*Ddamu nnamba 4(a) oba 4(b)*

***Robert G. Mukasa: Tokiiya ᵑᵑonge nto.***

4. a) “Ssebo sijja kukukkiriza ku njogerera bigambo bya ngeri eyo wano mu luguudo na

kuvuma kitange bw’otyo nga buli muyise awulira n’olw’ekyo nkusaba tutuuleko

wansi wali.

(i) Ani ayogera ebigambo ebyo? ***(Obubonero 2)***

(ii) Omuwandiisi ayagala abasomi b’olugero luno bayige ki mu ssuula omuvudde

ebigambo ebyo? ***(Obubonero 18)***

**Oba**

b) Nga weeyambisa eby’okulabirako by’amasomero agali mu lugero luno, nnyonnyola

ebizibu ebiri mu masomero ga leero. ***(Obubonero 20)***

**WYCLIFF KIYINGI: Gw’osussa emmwanyi**

*Ddamu nnamba 5(a) oba 5(b)*

5. a) Omuwandiisi ayagadde tutegeere ki ku bakozi mu maka nga twesigama ku Ntonio?

***(Obubonero 20)***

***Oba***

b) Nnyonnyola engeri bannakiteregga gye baganyulwa ng’ekizungu tekituuse waabwe.

***(Obubonero 20)***

**F. MASAGAZI NE BANNE: Balya n’ensekeezi**

*Ddamu nnamba 6(a) oba 6(b)*

6. a) Soma ekitontome kino n’oluvannyuma oddemu ebibuuzo ku nkomerero yaakyo.

**EKYAMA KY’OBULAMU**

Owooluganda weebuuza obulamu kye ki ekyo

Kye ki ekyo ekikubeeza ng’alina ekirindwa

Ng’alina ekirindwa ekikwagaza ensi eno

Ensi ttingatinga enyiga obubi ate.

Obubi ate n’ekunyiga ng’olina okulya era

Okulya era n’ofuba otawuke ku nsi eno

Ku nsi eno n’otawuka awatali akuyamba

Awatali akuyamba mu mirimu emitwalo

Emirimu emitwalo gy’okola okubaawo.

Okubaawo kweᵑᵑamba ng’alina ekirindwa

Ng’alina ekirindwa ekikunywesa makaayi

Makaayi gw’onywa n’otuuka ne mu baganga

Mu baganga gy’ogenda balabe ekikyamu

Ekikyamu ky’otya ekyagala kikutwale.

Kikutwale gy’otya eyo ng’alina ekirindwa

Ng’alina ekirindwa ekikukoza okufaako

Okufaako kw’okola mbu ofune akasente

Akasente k’onoowa owuwo omulungi

Omulungi gwewalonda okuva mu bangi

Abangi n’obaleka balinde abo abaabwe

Obulamu obwabwe ndaba nabo basajja

Abasajja n’abakazi bwe bulamu ku nsi eno

Ku nsi eno kw’olemera ng’alina ekirindwa

Ng’alina ekirindwa mu bulamu ku nsi eno

Obulamu ku nsi eno ekyama ky’omukyala

Ekyama ky’omukyala ky’atereka obulungi

Kyatereka obulungi ng’akuumira owuwe oyo

Owuwe oyo lw’atuuse abikkule ekyama ekyo

Ekyama ekibikkulwa bwe bulamu ku nsi eno!

**Ebibuuzo**

(i) Ekitontome kino kikuteeka mu mbeera ki? ***(Obubonero 4)***

(ii) Ekitontome kino kizimbiddwa kitya? ***(Obubonero 10)***

(iii) Ekyama ky’obulamu kye kiriwa? ***(Obubonero 3)***

(iv) Nnyonnyola amakulu g’ebigambo bino nga bwe bikozeseddwa mu kitontome.

***(Obubonero 3)***

* ttingatinga
* Otawuke
* Makaayi

**Oba**

b) Nnyonnyola emisono egy’enjawulo F. Masagazi ne banne gye beeyambisa okuwandiika

ebitontome byabwe mu “Balya n’ensekeezi” ***(Obubonero 20)***

**P. MUKASA: Jjangu tutontome**

*Ddamu nnamba 7(a) oba 7(b).*

7. a) Soma ekitontome kino n’oluvannyuma oddemu ebibuuzo ku nkomerero yaakyo.

**ENKULA Y’OMUNTU**

Waliwo emitwe

Emitwe egy’enjawulo,

Waliwo ogw’ensoomi

Waliwo ogwenkoona,

Ate ogw’ekibumbuli

Tulina ogw’enseenene

Waliwo ogw’amasiga

N’ogw’ekibuutabuuta,

Kyokka era, gyonna mitwe.

Tulina amaaso

Amaaso aga buli ngeri

Waliwo ag’endege,

Waliwo ag’engege,

Ate ag’owuluwa,

Tulina aga nnawolovu

Waliwo ag’olwenge,

N’ag’obutuli bw’eddiba,

Era n’agendali,

N’ag’olutule,

Kyokka era, gonna maaso!

Twakula amabeere

Amabeere aga buli kika

Waliwo ag’ensuubo,

Waliwo nnambaalaala

Ate ag’empummumpu,

Tulina ag’ebiteeko,

Waliwo ag’eppaapaali

Nambaalaala omusajja

N’omukazi

N’aga nnansale,

Kyokka era, gonna mabeere!

Baatuwa amagulu,

Amagulu ag’enjawulo

Waliwo ag’enkobogo

Waliwo ag’ebitege.

Ate ag’obutagali

Tulina ag’ekiyima,

Waliwo era n’agakalegete

N’ag’ensaamu,

N’ag’eminyolo

Kyokka era, gonna magulu!

Twekulira enviiri

Enviiro eza buli nkula

Waliwo munyerere

Waliwo ne kaweke

Ate ne masadde

Tulina eza kakupe

Ne kaweke owa kakumemme

Ez’omuwemba

Kyokka era, zonna nviiri!

Tulina ebyenyi

Ebyenyi eby’emisono

Waliwo eby’ensonda

Waliwo eky’amasega

Ate eky’olubiri

Tulina n’eky’empumi

N’ekyekiwalaata,

N’ekyenyi nkuku,

Kyokka era byonna byenyi!

Tulina emimwa

Emimwa egyo egy’enjawulo

Waliwo egy’olugali

Waliwo egy’ensumbi

Ate n’egyo egy’entamu,

Awamu n’egy’omuntu

Kyokka gyonna, era mimwa!

Twaweebwa ebitundu,

Ebitundu bingi nnyo,

Naye sibimaleeyo,

Naawe noonya ebisigadde,

Omanye enkula zaabyo!

**Ebibuuzo**

a) Mulamwa ki omukulu ogwogerwako mu kitontome kino? ***(Obubonero 2)***

b) Omuwandiisi yeeyambisizza bukudyo ki okukinyumisa? ***(Obubonero 8)***

c) Lwaki omutontomi addinganye ebigambo ebimu? ***(Obubonero 4)***

d) Nnyonnyola amakulu g’ebigambo bino nga bwe bikozeseddwa. ***(Obubonero 6)***

* Ogwenseenene
* Agannawolovu
* N’ag’eminyolo

**Oba**

b) Bw’osoma “Jjangu tutontome” osobola okuteebereza obulamu Phoebe Mukasa bwe yali

ayiseemu” Nnyonnyola obutuufu bw’ensonga eno. ***(OBubonero 20)***

***Bikomye Wano -***